### Beslutningstema

I denne sag skal det besluttes, om [adresse] 5-7, Løgumkloster skal udbydes til salg, under hvilke vilkår og til hvilken mindstepris.

### Historik

Ejendommen har i 2019 været udbudt offentligt til salg for 2,7 mio. kr.

Efter endt udbudsperiode blev det besluttet at tage ejendommen af salgslisten.

Forvaltningen fik efterfølgende et bud på ejendommen på 2,0 mio. kr.

Buddet blev forkastet med den begrundelse, at buddet var under mindsteprisen, og at ejendommen ikke længere var til salg.

### Sagsfremstilling

Ejendommen er en tidligere landbrugsejendom opført i 1750 og 1934 til/ombygget i 1999 og 2000.

Løgumkloster Kommune købte i 1988 ejendommen for 2,0 mio. kr.

Ejendommen består af 4 bygninger. Stuehuset er indrettet til kontor med køkken og bad. Staldbygningen er ligeledes indrettet som kontor. Derudover er der en fabrikshal og garage.

Det samlede bebyggede areal er på 705 m² og grundarealet er 6.125 m²

Ejendommen er omfattet af fredning af Brede-ådalen, skovbyggelinie og åbeskyttelseslinie.

Bygningen ligger i landzone.

Ved ændret anvendelse skal der søges en dispensation for fredning, herudover ny landzonetilladelse eller tillæg til kommuneplan og en ny lokalplan.

Ejendommen er idag delvis udlejet til erhverv, fordelt på 3 lejere.

Forvaltningen har netop modtaget opsigelse af lejemålet i værkstedet pr. 1. februar 2022. Værkstedet har været udlejet siden november 2021 og har 6 måneders opsigelse.

Ifølge forvaltningen er bygningerne i god og funktionel stand.

Ifølge udbudsbekendtgørelsen skal ejendommen sælges i offentligt udbud til markedsprisen. For at vurdere markedsprisen er der indhentet 2 ejendomsvurderinger: en fra EDC på 2,2 mio. kr. og en fra Mikkelsens Ejendomskonto på 2,2 mio. kr.

Det foreslås, at ejendommen udbydes til salg i offentligt udbud med projekt til en mindstepris på 2,2 mio. kr.

Der foreslås en udbudsperiode på 4 uger.

### Økonomi

|  |  |
| --- | --- |
| Regnskab 2021 | Kr. |
| Husleje indtægt | 268.279 |
| Driftsudgifter | - 103.324 |
| I alt årlig indtægt: | 164.955 |

Et salg vil give en indtægt på 2,2 mio. kr., men det vil give en årlig mindre indtægt på ca. 165.000 kr.

Omkostninger til ejendomsmægler mv. anslået til 75.000 kr. ekskl. moms.

### Lovgrundlag

Udbudsbekendtgørelsen.

### Direktøren for Teknik, Klima og Beskæftigelse indstiller,

at [adresse] 5-7 Løgumkloster udbydes til salg med projekt for en mindstepris på 2,2 mio. kr.,

at ejendommen udbydes til salg i offentligt udbud i 4 uger, og

at indstillingen videresendes til Kommunalbestyrelsen.

Beslutning fra Økonomiudvalget, 10. februar 2022, pkt. 13:

Indstillingen anbefales.

Mark Thorsen deltog ikke i mødet.

### Beslutning

Indstillingen godkendt, idet (V) og (D) stemte imod, og (A) hverken stemte for eller imod.